钦定古今图书集成/明伦汇编/宫闱典/第003卷 > 荆川稗篇 > 《论别宅妇女入宫表》张廷珪
## 钦定古今图书集成/明伦汇编/宫闱典/第003卷 > 荆川稗篇 > 《论别宅妇女入宫表》张廷珪

臣廷珪言：“昨奉进止，别宅妇女，皆遣入宫。敕至黄门，
臣已执奏，停寝数日，宰相重宣，陛下以人废言，未蒙
允纳，密旨增峻，制狱益严，事相牵连，重有追掩。窃闻
舆议，足以伤心。或母子生离，或男女永隔，冤酷之至，
有甚于死。方春德泽，万物昭苏，岂独斯人，不霑雨露？
一伤和气，恐阻圣恩。况所进宫人，皆非婉丽，陛下容”
易将入，下人迫胁而行。不作无益害有益，臣必知其
然矣。又陛下至明之君，当比德于上皇，岂效迹于中
古？况春秋鼎盛，庆祚无穷，树德将逮于千年，臣尚谓
少；行事傥乖于一物，臣窃有疑。且臣位在黄门，年高
白首，常恐宠禄过厚，颠坠微躬，何所觊觎，辄有干议？
伏以遭逢昌运，沐浴湛恩，如不披心竭诚，无乃希旨
苟免。六合虽广，取容何地。不胜愚恳之至，谨重昧死
奏闻。伏望曲留天鉴，少垂矜采。